
IRIZPENA, ZERGADUNEN ERROLDA ETA HORREN INGURUKO BETEBEHARRAK ARAUTZEN DUEN 3/2011 FORU DEKRETUA ALDATZEKO FORU DEKRETUAREN PROIEKTUARI BURUZKOA (Kontsulta Batzordearen 2022ko irailaren 22ko bilkura) 
I.- EGITATEZKO AURREKARIAK
Irizpen honek lantzen duen foru dekretuaren proiektua Aholku Batzorde honetara lehen diputatu nagusiorde eta Ogasun, Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan jasotakoarekin bat etorriz. Irizpen eskaerarekin batera, aldez aurreko kontsulta publikoko, entzunaldiko eta jendaurrean jartzeko izapideen emaitzak jasotzen dituen memoria ere gehitu da, bai eta arau eraginaren txosten bat eta genero eraginaren aldez aurreko ebaluazioaren txosten bat ere, Foru Gobernu Kontseiluaren maiatzaren 23ko 29/2017 Foru Dekretuak ezarri bezala, zeinak onesten baititu xedapen orokorrak egiteko prozedura, arau eraginari eta genero eraginari buruzko txostenak egiteko gidalerroak eta araugintza jarraibideak. 
Foru Dekretuaren proiektu horretan, Zergadunen Errolda eta Erroldako Betebeharrak arautzen dituen urtarrilaren 25eko 3/2011 Foru Dekretuaren 10.1 eta 12.3 artikuluak aldatzen dira.
II.- OHAR JURIDIKOAK 
1.- KONTSULTA BATZORDEAREN  ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Kontsulta Batzordearen eskumenak ezartzen ditu, eta haien artean daude irizpena ematea hauei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean edo lurralde historikoko arau garapenekoa, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean".
Zerga arloan Arabako Lurralde Historikoak duen eskumenari buruzko lehenengo erreferentzia Espainiako Konstituzioaren lehen xedapen gehigarrian aurkituko dugu. Honela dio, hain zuzen: “Konstituzioak babestu eta onesten ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horietarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, zeina maiatzaren 23ko 12/2002 Legeak onetsi baitzuen, honako hau ezarri zuen 1. Bat artikuluan: “Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”. 
Bestalde, Autonomia Elkarte Osorako Erakundeen eta bertako Kondaira Lurraldeetako Foruzko Ihardutze Erakundeen Arteko Harremanei buruzko azaroaren 25eko 27/1983 Legeak 7.6 artikuluan foru organoen eskumen esklusibotzat jotzen ditu honako hauek: “Autonomia-Estatutoaren 41garren Atalak esaten dituenak eta, orohar, Ekonomia-Itunearen Legeak edo zergalaritza alorreko beste arau edo manuren batzuk emanda izan ditzaten guztiak”.
  Euskal Autonomia Erkidegoko Ekonomia Itunaren 46. Hiru artikuluak errolda betebeharrak jasotzeko zerga administrazio eskumenduna nor den ezarri zuen:
"Hiru. Errolda aitorpenak, bestalde, egin behar dituen pertsonak edo erakundeak bere egoitza fiskala non duen, hango administrazioari aurkeztu behar dizkio, zeinek bere araudia betez; baita pertsona edo erakunde horrek ekonomia itun honetan ezarritako arauen indarrez aitorpen hauetakoren bat aurkeztu behar dion administrazioari ere: 
- Atxikipenen eta konturako sarreren aitorpena. 
- Sozietateen gaineko zergaren aitorpen-likidazioa. 
- Balio erantsiaren gaineko zergaren aitorpen-likidazioa. 
- Jarduera ekonomikoen gaineko zergaren aitorpena.
- Zenbait zerbitzu digitalen gaineko zergaren aitorpena"
Arabako Zergei buruzko otsailaren 28ko 6/2005 Foru Arau Orokorraren 90. artikuluan ere jasotzen da zerga betekizun formalak betetzeari buruzko banaketa hori; hain zuzen ere, hau adierazten du: “Pertsona fisikoek edo juridikoek, publikoek zein pribatuek,eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere.” 
Aurrekoa ikusita, ondorioztatzen da Zergadunen Errolda eta horren inguruko Betebeharrak arautzen dituen 3/2011 Foru Dekretua aldatzeko Foru Dekretuaren proiektuaren edukiak Aholku Batzorde honen nahitaezko irizpena behar duela.
2.- ERAKUNDE ESKUMENA ETA ARAUGINTZAKO GAIKUNTZA 
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere.
Araudi gaikuntza orokor horrez gainera, zerga betebehar formalei dagokienez Zergei buruzko Foru Arau Orokorraren 29.3 artikuluak berariaz ezarri zuenez, “araudi xedapenek zerga betebehar formalak betetzeari buruzko inguruabarrak arautu ahalko dituzte”. 
Bestalde, abenduaren 18ko 52/92 Foru Arauak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, 7.2 artikuluan, hau ezarri zuen: “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 
Prozedura izapidetzean bete egin dira xedapen orokorrak egiteari buruz indarrean dauden arauak, arlo hauetan: proposamena aurkezteko eskumena duen erakundea, arau eraginari eta eraginaren aldez aurreko ebaluazioari buruzko txostenak ematea generoaren arabera, Kontsulta Batzordeari kontsulta eskatzea eta onesteko eskumena duen erakundea.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2022ko uztailaren 7koa, eta han egiaztatzen da aintzat hartu beharreko proposamen edo oharrik ez dela erregistratu. 
Halaber, Foru Gobernu Kontseiluaren maiatzaren 23ko 29/2017 Foru Dekretuaren I. eranskineko 14. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2022ko uztailaren 7koa, eta han egiaztatzen da aintzat hartu beharreko proposamen edo oharrik ez dela erregistratu. 
Bestalde,  Zerga Araudiaren Zerbitzuak genero inpaktuari buruzko txosten bat egin zuen, zeina foru aldundi honetako Berdintasun, Lankidetza eta Kulturartekotasun Zerbitzuak baliozkotu baitzuen.
III.- FORU DEKRETUAREN EGITURA. 
Foru dekretuaren proiektuak zioen azalpen bat, bi apartatuko xedapen zati bat eta azken xedapen bat dauzka, zeinak zehaztu baitu indarrean sartuko dela ALHAOn argitaratu eta hurrengo egunean. 
Proposatutako aldaketek xedapen honi eragiten diote:
· 3/2011 Foru Dekretua, urtarrilaren 25ekoa, Zergadunen Errolda eta horren inguruko betebeharrak arautzen dituena. 
IV.- ARAUDI PROPOSAMENAREN ANALISIA 
Foru Gobernu Kontseiluaren martxoaren 15eko 3/2022 Zerga Premiazko Araugintzako Dekretuak zenbait zerbitzu digitalen gaineko zerga onetsi zuen, zerbitzu digital jakin batzuen prestazioa zergapetzen duen zeharkako tributu gisa eratua. Zehazki, erabiltzaileek parte hartzen duten zerbitzu digitalak dira, eta horrek ekarpena egiten dio zerbitzuak ematen dituen enpresaren balioa sortzeko prozesuari. Zerbitzu horien bidez, enpresak erabiltzaileen ekarpen horiek monetizatzen ditu.
Hala, aipatutako 3/2022 Zerga Premiazko Foru Dekretuak betebehar formalak xedatzen ditu 13. artikuluan, eta adierazten du zergaren zergadunek honako betebehar hauek dituztela, erregelamendu bidez zehazten diren betekizun, muga eta baldintzekin:
a) Zergari loturik egotea dakarten jarduerak hasteari, aldatzeari eta uzteari buruzko aitorpenak aurkeztea 
b) Administrazioari identifikazio fiskaleko zenbakia eskatzea eta ezartzen diren kasuetan jakinaraztea eta egiaztatzea. 
c) Arau bidez ezartzen diren erregistroak eramatea. 
d) Aldizka edo administrazioak eskatzen dienean, beren zerbitzu digitalei buruzko informazioa ematea. 
e) Ordezkari bat izendatzea, Zerga Premiazko Araugintzako Dekretu honetan ezarritako betebeharrak betetzeko, Europar Batasunean finkatu gabeko zergadunak direnean. Zergadunak, edo haren ordezkariak, izendapenaren berri eman behar dio zerga administrazioari, behar bezala egiaztatuta, zergapeko eragiketak aitortzeko epea amaitu baino lehen. 
f) Zergari lotutako eragiketen frogagiriak eta egiaztagiriak gordetzea Arabako Zergen otsailaren 28ko 6/2005 Foru Arau Orokorrak jarritako preskripzio epean.  Zehazki, zergapetutako zerbitzu digitala eman den lekua identifikatzeko balio duten frogabideak gorde beharko dituzte. 
g)  Zerga administrazioak zergadunaren zerga egoera kontrolatzeko hala eskatzen duenean, espainierara edo beste edozein hizkuntza ofizialetara itzultzea zerbitzu digitalei dagozkien fakturak, kontratuak edo egiaztagiriak, baldin eta zerbitzuok zergaren aplikazio lurraldean eman direla ulertzen bada. 
h) Erabiltzaileen gailuak zerga aplikatzen den lurraldean non dauden zehazteko sistemak, mekanismoak edo akordioak ezartzea.
Horren guztiaren ondorioz, zergadunentzako errolda egoera berri bat jaso behar da, eta horrek berekin dakar zergadunen errolda eta horren inguruko betebeharrak arautzen dituen 3/2011 Foru Dekretua aldatzea.
Zehazki, 10. artikuluko 1. atalean, pertsona fisikoen kasuan Zergadunen Errolda Bakarraren eduki orokorra osatzen duten datuak adierazten dira.
Bada, irizpenaren xede den foru dekretuaren proiektuak aipatu Errolda Bakarrean erregistratu beharreko datu berri bat sartzen du, zehazki:
"l) Zenbait zerbitzu digitalen gaineko zergari buruzko martxoaren 15eko 3/2022 Zerga Premiazko Araugintzako Dekretuaren 13. artikuluaren 1. apartatuaren e) letran aipatzen diren ordezkarien izen-abizenak edo sozietate izena edo izen osoa eta identifikazio fiskaleko zenbakia.
Lehen adierazi den bezala, zergadunen ordezkariaren eginkizuna da zergaren araudian ezarritako betebeharrak betetzea, Europar Batasunean finkatu gabeko zergadunak direnean.
Aurrekoa gorabehera, Zenbait Zerbitzu Digitalen gaineko Zerga onesten duen martxoaren 15eko Foru Gobernu Kontseiluaren 3/2022 Zerga Premiazko Araugintzako Dekretuaren 8. artikuluaren 1. apartatuak adierazten duenez, "Zerga honen zergadunak dira Arabako Zergen Foru Arau Orokorrak (6/2005 Foru Araua, otsailaren 28koa) 35.3 artikuluan aipatzen dituen pertsona juridikoak eta erakundeak, baldin eta likidazio aldiaren lehen egunean honako bi atalase hauek gainditzen badituzte:
a) aurreko urte naturaleko negozio zifraren zenbateko garbia 750 milioi eurotik gorakoa izatea eta
b) zergari lotutako zerbitzu digitalen prestazioen ondoriozko diru sarreren zenbateko osoa (aurreko urte naturalari dagozkion diru sarrerena) 3 milioi eurotik gorakoa izatea, 10. artikuluan aurreikusitako arauak aplikatu ondoren"
Beraz, ezin da kontzeptu horrengatiko ordezkariaren figura sartu Zergadunen Errolda eta Horren Inguruko Betebeharrak arautzen dituen 3/2011 Foru Dekretuaren 10. artikuluaren 1. apartatuan, azken horretan  zergadunen errolda bakarrean sartu beharreko datuak definitzen baitira, zergadun horiek pertsona fisikoak direnean.
Ondorioz, apartatu berri hori 3/2011 Foru Dekretuaren 10. artikuluaren 2. apartuan sartu beharko litzateke letra berri batekin, hain zuzen, o) letrarekin. Bertan, zergadunen errolda bakarrean sartu beharreko datuak jasotzen dira, azken horiek pertsona juridikoak eta gainerako erakundeak direnean.
Horrela, bada, honako hau izan behar da Zergadunen Errolda eta Horren Inguruko Betebeharrak arautzen dituen urtarrilaren 25eko 3/2011 Foru Dekretua aldatzen duen Foru Dekretuaren proiektuaren artikulu bakarraren bat apartatuaren idazketa zuzena: 
Bat. 10. artikuluaren 2. apartatuari o) letra gehitzen zaio, eta honela geratzen da idatzita:
"o) Zenbait Zerbitzu Digitalen gaineko Zergari buruzko martxoaren 15eko 3/2022 Zerga Premiazko Araugintzako Dekretuaren 13. artikuluaren 1. apartatuaren e) letran aipatzen diren ordezkarien izen-abizenak edo sozietate izena edo izen osoa eta identifikazio fiskaleko zenbakia".
Bestalde, aldatu egiten da 12. artikuluaren 3. apartatua, zeina lehenago ere aldatu baitzuen Foru Gobernu Kontseiluaren abenduaren 5eko 56/2017 Foru Dekretuak, zeinaren bidez aldatzen baitira balio erantsiaren gaineko zergan informazioa berehala emateko zenbait zerga erregelamendu.
Horrela, artikulu horren 3. apartatuan letra berri bat sartu da, Arabako Foru Aldundiaren Zergadunen Errolda Bakarra aldatzeko Aitorpena arautzen duena. Bertan adierazten denez, aitorpen horrek honako hauetarako balioko du, besteak beste: 
"z) Zenbait Zerbitzu Digitalen gaineko Zergari lotuta dauden jardueren hasiera jakinaraztea. Jarduera horiek Zenbait Zerbitzu Digitalen gaineko Zergari buruzko martxoaren 15eko 3/2022 Zerga Premiazko Zerga Araugintzako Dekretuaren 13. artikuluaren 1. apartatuaren a) letran aipatzen dira.
Beraz, bi aldaketa horien bidez  Arabako Foru Aldundiaren Zergadunen Errolda Bakarra aldatzeko Aitorpenean nahiz Erroldan bertan sar daitezke zerbitzu digital jakin batzuen gaineko zergaren arauditik eratorritako betebehar formalak.
V. ONDORIOAK
Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da, baina idazkera aldatu behar da aurreko paragrafoan adierazitako moduan.

